5. Kaughasartmängu korraldamiseks kasutatavat tarkvara sisaldav server peab asuma Eestis ja selle valdaja peab tagama järelevalveametnikele takistamatu ligipääsu serverile.  5.1. Kaughasartmängu teenus peab olema kasutatav Eestis paikneva veebiserveri kaudu. Hasartmängukorraldajal on kohustus rakendada meetmeid selleks, et Eesti mängija kasutaks Eesti veebiserverit, st et mängija suunatakse Eesti veebiserverile, kui pöördumine on tulnud  Eesti andmesidevõrgust või IP-aadressilt.  5.2. Server peab sisaldama tugisüsteeme mängija registreerimiseks, isikusamasuse tuvastamiseks ja autentimiseks, vanusepiirangu kontrollimiseks, õnnemängu mängimise piirangu kontrollimiseks, mängusessiooni algatamiseks ja logimiseks. Viidatud kohustuslikud kontrollid peavad aset leidma Eesti serveris. Kui kontrollide tulemusel selgub, et isiku vanus lubab kaughasartmängus osaleda ja tal puudub kehtiv õnnemängu mängimise piirang, siis aktiveerib süsteem  mängusessiooni.  5.3. Maksu- ja Tolliameti järelvalveametnikul peab olema juurdepääs serveri(te)le, kus säilitatakse agregeerimata kujul andmeid (sh hasartmängukorraldaja arveldusarvele kantud summasid, iga mängija tehtud panuseid ja saavutatud võite), mis on aluseks kohustuslikule hasartmängu aruandlusele ja maksustamisele. Korraldaja peab rakendama eelnevalt nimetatud andmete käideldavuse, tervikluse ning konfidentsiaalsuse tagamiseks piisaval tasemel turvameetmeid, vastavalt turvaklassile T2S2K2 (vt  infosüsteemide kolmeastmelise etalonturbe süsteemi (ISKE) määrust).  5.4. Maksu- ja Tolliameti järelvalveametnikul peab olema juurdepääs  punktis 8  nimetatud nõuete täitmise ja hasartmängu korraldamiseks kasutatava tarkvara kontrollimiseks.  Samuti peab järelvalveametnikul olema juurdepääs hasartmängu korraldamiseks kasutatavale mänguinventarile.